Chiar dacă, cel mai probabil, a fost doar o sperietoare, anunţul ANAF cu declararea nunţilor a avut şi un efect pozitiv! De teamă să nu fie luaţi în vizor de oamenii Fiscului, mii de români şi-au scos „DJ” sau „Photography” din numele de pe Facebook.

„Nici măcar nu fac poze la nunţi, eu sunt artist! Dar ştiţi cum se zice, paza bună trece primejdia rea. Oricum Facebookul nu era pregătit pentru arta mea”, a declarat Gigel Popescu, cunoscut anterior ca Gigel Popescu Photography.

Chiar şi profesioniştii spun că le e frică de Antifraudă. „Adio DJ Aurel Mihăiţă Photography Oficial, de acum încolo mă găsiţi ca Aurel Chiar El”, a mărturisit Aurel, care a pus muzică la trei nunţi până acum şi a făcut o poză alb-negru „destul de şmecheră” cu telefonul.

„Sunt indignat! Cum mai găsesc un fotograf când am nevoie de el dacă nimeni nu-şi mai spune Photography pe FB?”, s-a plâns un român care nu a avut niciodată nevoie de un fotograf.

